
			Á rapazada dos obradoiros 
de poesía en igualdade cos que 
tanto teño xogado e aprendido.

			Miguel Alonso Diz

			Ao meu pai Manuel Beloso, 
que me ensinou a crer nos meus soños.

			Luz Beloso

		

	
		
			Este é un libro de princesas que bailan, que xogan ou que espertan. 

			Tamén de princesas que se anoxan e que se alegran. 

			Hai algunhas que loitan e outras que berran, xunto a princesas que fan do silencio a mellor ferramenta.*

			*Cambia a palabra princesas
 por príncipes, éche a mesma cousa.

			Aquel príncipe arrogante

			que vestía forte a voz

			e daba medo ás mulleres

			co seu camiñar feroz,

			que foi del?

			Atopouse cun dragón

			moi simpático,

			pero bastante lambón.

			Tras cruzaren dúas palabras

			desapareceu un dos dous.

			Non me digas!

			Si che digo.

			Así foi!

			A princesa Marieta

			era moi folgazana.

			Sempre descansando,

			sempre sen facer nada.

			Cando regresou o príncipe

			non a deu levantado.

			Quedáralle o cu 

			á cama pegado.

			O príncipe Daniel

			sempre chegaba tarde.

			«Non atopo o sombreiro».

			«A comida está que arde».

			A princesa Constanza,

			cansada de esperar,

			dixo sen dubidar: 

			«Estou farta de quedar

			sempre neste lugar».

			Cando o príncipe chegou

			na porta alegre petou,

			mais ninguén respondeu,

			tan só unha nota había

			aos seus pés, que dicía:

			Estimado Daniel:

			regresarei onda ti

			cando contes mil cen,

			do dereito, do revés,

			do dereito, do revés,

			do dereito, do revés

			do dereito e do revés

			…

		

	
		
			A princesa Arquelaida

			non se vía fermosa

			porque os seus pais, os reis,

			só a vestían de rosa.

			Os zapatos, 

			o vestido, 

			a chaqueta, 

			mesmo as lentes 

			coas que vía de cerca. 

			A princesa Arquelaida, 

			xa cansada, insistía: 

			—Non desexo ir vestida desta guisa!

			A súa voz berraba,

			na casa non a oían.

			A princesa Arquelaida

			perdeu a chaveta e marchou 

			nunha gran bicicleta.

			Sabedes de que cor?

			Claro que si… Violeta!

			O príncipe Roberto

			era un home moi atento,

			deixábaas pasar: 

			rapazas, mozas, nenas, 

			mulleres en xeral. 

			Nas competicións mixtas 

			de reloxos cansados

			entraba ao final.

			Cando foi ás olimpíadas

			non puido regresar,

			os súbditos queixábanse

			do seu último lugar.

		

	
		
			Era unha princesa 

			sen torre ou castelo,

			sen dragón nin trono,

			que poetizaba

			e seguía os soños.

			Era unha princesa

			sen medo nin príncipe,

			sen elos nin dono,

			de vontade clara

			e estrelas nos ollos.

			Era unha princesa 

			tan pouco corrente

			que saíu do conto.

			Era moi valente!

			Vestírono de príncipe,

			nas súas mans un sabre.

			Os presentes berraban: 

			Que fale xa! Que fale!

			El non tiña palabras

			que rimasen con guerra,

			só palabras alegres

			e unha mirada tenra. 

			Quitáronlle as roupaxes,

			anoxados con el.

			Os presentes berraban:

			Fóra, fóra! Non vale!

			Ledo, o príncipe sorriu

			ao saberse inútil

			na terrible tarefa

			de derramar sangue.

